b"\n_START_ARTICLE_\nP\xc3\xa0rion\n_START_PARAGRAPH_\nP\xc3\xa0rion (llat\xc3\xad Parium) fou una ciutat de M\xc3\xadsia a l'Hel\xc2\xb7lespont, a l'oest de Priapos, al districte anomenat Adr\xc3\xa0stia. Segons Estrab\xc3\xb3 fou una col\xc3\xb2nia grega de Milet, Eritrea i Paros, per\xc3\xb2 Paus\xc3\xa0nies nom\xc3\xa9s esmenta com a colonitzadors als eritreus. La tradici\xc3\xb3 diu que va rebre el seu nom de Parium o Parios, fill de J\xc3\xa0son. El seu port era millor que el de Priapos. Sota domini rom\xc3\xa0 fou col\xc3\xb2nia segons les monedes i inscripcions. Tenia un temple dedicat a Adrateia. Estrab\xc3\xb3 i Plini el Vell esmenten una fam\xc3\xadlia de la ciutat, els Ofiogenes, que, igual que els libis psylli, tenien la facultat de curar als que havien estat picats per una serp simplement tocant a la persona. Correspon a la moderna vila de Kemer (prov\xc3\xadncia de \xc3\x87anakkale) i queden restes de la muralla i un aq\xc3\xbceducte. El nom Kamares derivaria dels edificis subterranis (kamarai) que encara existeixen."